Til efteråret går den nordjyske biskop, Henning Toft Bro, på pension efter 11 år på posten. Derfor skal der vælges en ny til bispe-embedet, og første valgrunde begynder tirsdag klokken 10. Tre kandidater har meldt deres kandidatur. Det gælder Anette Bennedsgaard, der er provst i Horsens Provsti, Thomas Reinholdt, der er provst i Hjørring Søndre Provsti og Hanne Dahl, der er sognepræst i Budolfi Kirke i Aalborg. Kandidaterne har tidligere mødtes til to tv-debatter på TV2 Nord, og dem kan du se herunder: Mere end halvdelen af stemmerne Aalborg Stift består af 440.000 folkekirkemedlemmer i det meste af Nordjylland, og det er dem, biskoppen bliver kirkeligt overhoved for. Af historiske grunde dækker stiftet hele Nordjylland på nær Vesthimmerlands Kommune, som i stedet hører til Viborg Stift. Dele af Mariagerfjord Kommune hører til Aarhus Stift. Det er Aalborg Stifts 29. biskop, der skal vælges til bispevalget. Vælgerne består af menighedsrådsmedlemmer og præster i stiftet. I alt er der 1765 stemmeberettigede i Nordjylland. Afstemningen slutter den 21. september klokken 12, og herefter bliver Kirkeministeriet orienteret om resultatet, hvorefter det offentliggøres. For at blive valgt til biskop skal en af kandidaterne have fået mere end halvdelen af alle stemmerne. Derfor kan der blive tale om en 2. valgrunde, hvis ingen af kandidaterne opnår mere end halvdelen af stemmerne i første omgang. Den nye biskop skal tiltræde 1. december, og den 12. december bliver den nye biskop officielt indsat i Budolfi Kirke i Aalborg.

Referat:
Tirsdag klokken 10 indledes første valgrunde til bispevalget i Aalborg Stift. Tre kandidater stiller op, og det er menighedsrådsmedlemmer og præster i stiftet, der kan stemme.